CELEX: 32019D0615
Language: bg
Date: 2019-04-15 00:00:00
Title: Решение (ОВППС) 2019/615 на Съвета от 15 април 2019 година относно подкрепата на Съюза за дейностите, предшестващи Конференцията за преглед на страните по Договора за неразпространение на ядреното оръжие (ДНЯО) през 2020 г.

16.4.2019   
               
               
                  BG
               
               
                  Официален вестник на Европейския съюз
               
               
                  L 105/25
               
            
         РЕШЕНИЕ (ОВППС) 2019/615 НА СЪВЕТА
         от 15 април 2019 година
         относно подкрепата на Съюза за дейностите, предшестващи Конференцията за преглед на страните по Договора за неразпространение на ядреното оръжие (ДНЯО) през 2020 г.
         СЪВЕТЪТ НА ЕВРОПЕЙСКИЯ СЪЮЗ,
         като взе предвид Договора за Европейския съюз, и по-специално член 28, параграф 1 във връзка с член 31, параграф 1 от него,
         като взе предвид предложението на върховния представител на Съюза по въпросите на външните работи и политиката на сигурност,
         като има предвид, че:
         
                     (1)
                  
                  
                     Конференцията за преглед на страните по Договора за неразпространение на ядреното оръжие през 2020 г. (Конференцията за преглед на ДНЯО през 2020 г.) отбелязва няколко важни дати за Договора за неразпространение на ядреното оръжие (ДНЯО), като 50-ата годишнина от неговото влизане в сила и 25-ата годишнина от приемането на Решение 3 от Конференцията за преглед на ДНЯО през 1995 г. (удължаване на срока на действие на Договора за неразпространение на ядреното оръжие), с което ДНЯО беше удължен за неопределен срок.
                  
               
                     (2)
                  
                  
                     На 12 декември 2003 г. Европейският съвет прие Стратегията на Европейския съюз срещу разпространението на оръжия за масово унищожение (Стратегия на ЕС срещу ОМУ от 2003 г.). Стратегията на ЕС срещу ОМУ от 2003 г. определя подкрепата за ДНЯО като основен приоритет за действие на международно равнище и призовава за запазването на целостта и за всеобщото прилагане на ДНЯО, защитните споразумения на МААЕ и протоколите, приложени към ДНЯО и към защитните споразумения на МААЕ.
                  
               
                     (3)
                  
                  
                     В съответствие с Глобалната стратегия за външната политика и политика на сигурност на Европейския съюз от 2016 г. и Стратегията на ЕС срещу ОМУ от 2003 г., действията на Съюза продължават да се основават на убеждението, че един многостранен подход към сигурността, включително разоръжаването и неразпространението, осигурява най-добрия начин за поддържане на международния ред и следователно на ангажимента за поддържане, прилагане и укрепване на многостранните договори и споразумения за разоръжаване и неразпространение;
                  
               
                     (4)
                  
                  
                     В програмата на генералния секретар на ООН за разоръжаването „Да осигурим нашето общо бъдеще“, представена на 24 май 2018 г., беше подчертано, че ДНЯО „се счита за основен стълб на архитектурата на международната сигурност“.
                  
               
                     (5)
                  
                  
                     Съюзът участва активно в настоящия цикъл на преглед на ДНЯО, който започна с първата сесия на Подготвителния комитет, проведена във Виена от 2 до 12 май 2017 г. Втората сесия на Подготвителния комитет се проведе в Женева от 23 април до 4 май 2018 г. Третата сесия на Подготвителния комитет ще се проведе в Ню Йорк от 29 април до 10 май 2019 г., а Конференцията за преглед на страните по ДНЯО през 2020 г. — в Ню Йорк от 27 април до 22 май 2020 г.
                  
               
                     (6)
                  
                  
                     Европейският съюз счита, че ДНЯО има централно значение за режима на неразпространение на ядреното оръжие в световен мащаб, като стои в основата на постигането на разоръжаване в съответствие с член VI и представлява важен елемент от бъдещото развитие на процеса на използване на ядрената енергия за мирни цели. Във връзка с това Съветът прие Обща позиция 2005/329/ОВППС (1), Решение 2010/212/ОВППС (2) и Заключения относно Деветата конференция за преглед на страните по Договора за неразпространение на ядреното оръжие,
                  
               ПРИЕ НАСТОЯЩОТО РЕШЕНИЕ:
         
            Член 1
            
               1.   С цел да се приложат незабавно и на практика елементите на Стратегията на ЕС срещу ОМУ от 2003 г., Съюзът подкрепя дейности, насочени към поддържане и запазване на целостта на ДНЯО чрез балансиран акцент върху трите еднакво важни и взаимно подсилващи се стълба на ДНЯО: разоръжаване, неразпространение на оръжия и използване на ядрената енергия за мирни цели.
            
            
               2.   За постигането на целта, посочена в параграф 1, Съюзът поддържа следните информационни дейности под ръководството на Конференцията за преглед на ДНЯО през 2020 г.:
               
                           а)
                        
                        
                           три тематични семинара за държавите — страни по договора, относно ядреното разоръжаване, неразпространението на ядрените оръжия и използването на ядрената енергия за мирни цели;
                        
                     
                           б)
                        
                        
                           максимум четири регионални срещи в Азиатско-тихоокеанския регион, Африка, Латинска Америка и Карибския басейн и Близкия изток; и
                        
                     
                           в)
                        
                        
                           две съпътстващи прояви по време на седемдесет и четвъртата сесия на Първия комитет на Общото събрание на ООН и по време на Конференцията за преглед на ДНЯО през 2020 г.
                        
                     Описанието на проекта се намира в приложението.
            
         
         
            Член 2
            
               1.   Върховният представител на Съюза по въпросите на външните работи и политиката на сигурност (наричан по-нататък „върховният представител“) отговаря за изпълнението на настоящото решение.
            
            
               2.   Изпълнението на проекта, посочен в член 1, параграф 2, се осъществява от Службата на ООН по въпросите на разоръжаването (наричана по-нататък „СВР ООН“).
            
         
         
            Член 3
            
               1.   Референтната сума за изпълнението на проекта, посочен в член 1, параграф 2, е в размер на 1 299 883,68 EUR.
            
            
               2.   Разходите, които се финансират от сумата по параграф 1, се управляват в съответствие с процедурите и правилата, приложими за бюджета на Съюза.
            
            
               3.   Комисията упражнява надзор върху правилното управление на референтната сума, посочена в параграф 1. За тази цел тя сключва споразумение за финансиране със СВР ООН. В споразумението за финансиране се посочва, че СВР ООН осигурява видимост на приноса на Съюза, която съответства на неговия размер.
            
            
               4.   Комисията полага усилия да сключи посоченото в параграф 3 споразумение за финансиране във възможно най-кратък срок след влизането в сила на настоящото решение. Тя информира Съвета за всякакви трудности в хода на този процес, както и за датата на сключване на споразумението за финансиране.
            
         
         
            Член 4
            Върховният представител докладва на Съвета за изпълнението на настоящото решение въз основа на доклади, изготвяни от СВР ООН. Тези доклади представляват основа за оценката, която трябва да бъде извършвана от Съвета. Комисията докладва за финансовите аспекти на изпълнението на проекта, посочен в член 1, параграф 2.
         
         
            Член 5
            
               1.   Настоящото решение влиза в сила в деня на приемането му.
            
            
               2.   Срокът на действие на настоящото решение изтича 18 месеца след датата на сключване на споразумението за финансиране, посочено в член 3, параграф 3. Срокът на действие на решението обаче изтича шест месеца след датата на влизането му в сила, ако към този момент споразумението за финансиране не е сключено.
            
         
         
            Съставено в Люксембург на 15 април 2019 година.
            
               
                  За Съвета
               
               
                  Председател
               
               P. DAEA
            
         
         
            (1)  Обща позиция 2005/329/ОВППС на Съвета от 25 април 2005 г. във връзка с Конференцията за преразглеждане на страните по Договора за неразпространение на ядрени оръжия (ОВ L 106, 27.4.2005 г., стр. 32).
         
            (2)  Решение 2010/212/ОВППС на Съвета от 29 март 2010 г. във връзка с позицията на Европейския съюз за Конференцията на страните по Договора за неразпространение на ядреното оръжие за преразглеждането му през 2010 г. (ОВ L 90, 10.4.2010 г., стр. 8).
      
      
         
            ПРИЛОЖЕНИЕ
            1.   ЦЕЛИ
            Конференцията за преглед на ДНЯО през 2020 г. ще представлява много важен момент за режима за неразпространение на ядреното оръжие. Европейският съюз счита, че ДНЯО има централно значение за режима на неразпространение на ядреното оръжие в световен мащаб, като стои в основата на постигането на разоръжаване в съответствие с член VI и представлява важен елемент от бъдещото развитие на процеса на използване на ядрената енергия за мирни цели.
            От 2017 г. насам председателите на сесиите на Подготвителния комитет по ДНЯО работят за създаване на приемственост между сесиите на Подготвителния комитет от цикъла на преглед, включително чрез разработване на обща тематична основа и чрез поредица от регионални консултации в Азиатско-тихоокеанския регион, Африка и Латинска Америка. Тези консултации бяха горещо приветствани от държавите от тези региони, тъй като предоставят достъп на установени в столиците експерти до председателите на Подготвителния комитет и дават възможност за диалог за държавите без ресурси за поддържане на големи делегации в Ню Йорк, Женева или Виена, както и значими поводи за обсъждане на ключови регионални приоритети. Тези консултации имат съществен допълнителен принос към разискванията в официалните рамки на ДНЯО.
            Целта на този проект може да бъде подпомогната чрез надграждане и засилване на работата на председателите на сесиите на Подготвителния комитет през 2017 и 2018 г. чрез глобален процес на консултации, който включва държавите — страни по ДНЯО, кандидата за председател на Конференцията за преглед на ДНЯО през 2020 г., и председателите на сесиите на Подготвителния комитет. Този проект ще бъде стимул за подготовката преди конференцията, ще подпомогне ръководството да разбере нюансите на позициите на държавите — страни по ДНЯО, и да спечели тяхното доверие, ще улесни диалога между държавите — страни по ДНЯО, и кандидата за председател за преодоляване на пречките пред постигането на успех през 2020 г.
            Основни цели:
            
                        1.
                     
                     
                        Запознаване с опасенията и приоритетите за цикъла на преглед на ДНЯО през 2020 г. въз основа на разискванията по време на сесиите на Подготвителния комитет през 2017, 2018 и 2019 г., включително опасенията и приоритетите от регионална гледна точка, и принос за ефективното формулиране на опасенията и приоритетите на Конференцията за преглед на ДНЯО през 2020 г.
                     
                  
                        2.
                     
                     
                        Повишаване на осведомеността относно пречките, както и потенциалните области за сближаване, основани на множеството ползи, които ДНЯО предоставя, включително чрез включването на по-широк спектър от гласове, като технически експерти от регулаторни агенции и научни факултети и лица, отговорни за вземането на решения, например парламентаристи.
                     
                  
                        3.
                     
                     
                        Изграждане на доверие между държавите и кандидата за председател, за да развият силните връзки, необходими за успешния резултат на Конференцията за преглед на ДНЯО през 2020 г.
                     
                  
                        4.
                     
                     
                        Насърчаване на гъвкавостта и компромиса от страна на държавите в подготовката на Конференцията за преглед на ДНЯО през 2020 г. и търсене на идеи за това как да се постигне обща основа и как да се преодолеят разделенията.
                     
                  
                        5.
                     
                     
                        Разработване на информация за пътна карта за постигането на успешен резултат на Конференцията за преглед на ДНЯО през 2020 г., включително евентуални действия и препоръки за пълното прилагане на ДНЯО.
                     
                  2.   ОПИСАНИЕ НА ДЕЙНОСТИТЕ
            Проектът на Съюза в подкрепа на Конференцията за цикъла на преглед на ДНЯО през 2020 г. ще включва:
            
                        а)
                     
                     
                        Тематични семинари по трите стълба на ДНЯО за държавите страни: ядреното разоръжаване, неразпространението на ядрени оръжия и използването на ядрената енергия за мирни цели.
                        
                                    —
                                 
                                 
                                    Три тематични семинара в Женева (разоръжаване), Ню Йорк (неразпространение) и Виена (използване за мирни цели), насочени към представители на правителството, експерти, представители на академичните среди, гражданското общество и промишлеността.
                                 
                              
                  
                        б)
                     
                     
                        Регионални информационни дейности под ръководството на Конференцията за преглед на ДНЯО през 2020 г.
                        
                                    —
                                 
                                 
                                    организиране на максимум четири регионални срещи в Азиатско-тихоокеанския регион, Африка, Латинска Америка и Карибския басейн и Близкия изток.
                                 
                              
                  
                        в)
                     
                     
                        Съпътстващи прояви
                        
                                    —
                                 
                                 
                                    организиране на две съпътстващи прояви по време на седемдесет и четвъртата сесия на Първия комитет на Общото събрание на ООН и по време на Конференцията за преглед на ДНЯО през 2020 г.
                                 
                              
                  Тези елементи са представени подробно по-долу.
            2.1.   Тематични семинари
            2.1.1.   Цел
            Целта на всеки тематичен семинар е да се повиши осведомеността за предизвикателствата и за възможностите по трите стълба на ДНЯО. По-специално, семинарите ще се стремят да подчертаят многото ползи, които вече са предоставени от ДНЯО, и необходимостта от запазването им. Семинарите ще имат за цел и създаването на елементи за практически действия и препоръки за постигането на консенсус през 2020 г.
            2.1.2.   По проекта ще се организират три семинара:
            Както беше споменато, всеки семинар ще бъде посветен на един от трите стълба на ДНЯО: разоръжаването, неразпространението и използването на ядрената енергия за мирни цели. В допълнение към проучването на взаимовръзките между трите стълба, дискусиите ще включват, но няма да се ограничават до: изпълнение на ангажиментите, поети в рамките на предходните цикли на преглед; преодоляване на разделенията за начините за постигане и поддържане на свят без ядрени оръжия; укрепване на режима за неразпространение; достъп до ползите от използването на ядрените технологии за мирни цели, включително за улесняване на постигането на целите за устойчиво развитие; и укрепване на процеса на преглед на ДНЯО.
            2.1.3.   Формат
            Кандидатът за председател ще информира държавите — страни по ДНЯО, за развитието по всеки стълб и ще очертае предизвикателствата и възможностите. Ще бъдат организирани експертни групи от регионални експерти, експерти от съответните международни организации, като Международната агенция за атомна енергия (МААЕ) и Организацията на Договора за пълна забрана на ядрените опити (ОДПЗЯО), както и експерти от Института на ООН за изследване на разоръжаването (ЮНИДИР), за да се породят дискусии и формулират идеи. В семинара относно използването на ядрената енергия за мирни цели, който ще се проведе във Виена, ще участват и представители на националните органи и структури, които се занимават с използването на ядрената енергия за мирни цели.
            След това семинарите ще преминат в интерактивни сесии за въпроси и отговори между кандидата за председател, представители на държавите — страни по договора, и експерти.
            2.1.4.   Място
            Трите тематични семинара ще бъдат организирани, както следва: Женева (разоръжаване); Ню Йорк (неразпространение) и Виена (използване на ядрената енергия за мирни цели).
            2.1.5.   График
            Трите тематични семинара ще се проведат след третата сесия на Подготвителния комитет (29 април — 10 май 2019 г.) под ръководството и координацията на кандидата за председател на Конференцията за преглед на ДНЯО през 2020 г. Датите за тези срещи ще бъдат определени след третата сесия на Подготвителния комитет — между май 2019 г. и март 2020 г.
            2.1.6.   Отговорности на изпълнителната агенция:
            Подготовка по същество:
            В консултация с кандидата за председател СВР ООН ще разработи съдържанието на семинарите и ще определи програмата и лекторите/експертите.
            Логистика и конферентни услуги:
            СВР ООН ще осъществи логистичната организация (резервиране на зали, организиране на кетъринг, аудио-визуално оборудване, пътнически услуги за участниците и експертите и т.н.) за тематичните семинари.
            2.2.   Регионални срещи
            2.2.1.   Цел
            Целта на всяка регионална среща е да се подобри разбирането за настоящото положение, да се обсъдят възможностите за сътрудничество, да се разработят решения и да се изградят връзки, които да улеснят успешното приключване на Конференцията за преглед на ДНЯО през 2020 г.
            2.2.2.   Теми
            Регионалните срещи в Азиатско-тихоокеанския регион, Африка, Латинска Америка и Карибския басейн ще обхванат и трите стълба на ДНЯО. Те ще разгледат основните въпроси, засягащи ДНЯО и държавите — страни по него, въз основа на обсъжданията от сесиите на Подготвителния комитет на ДНЯО през 2017, 2018 и 2019 г., и ще представят тези въпроси през призмата на съответните регионални приоритети и опасения. Тези въпроси ще включват, но няма да се ограничават до: изпълнението на ангажиментите, поети в рамките на предходните цикли на преглед; преодоляване на разделенията за начините за постигане и поддържане на свят без ядрени оръжия; укрепване на режима за неразпространение; достъп до ползите от използването на ядрените технологии за мирни цели, включително за улесняване на постигането на целите за устойчиво развитие; и укрепване на процеса на преглед на ДНЯО.
            Регионалната среща в Близкия изток ще обърне специално внимание на изпълнението на резолюцията на ДНЯО от 1995 г. относно създаването в Близкия изток на зона, свободна от ядрени оръжия и всякакви други оръжия за масово унищожение, включително средствата за тяхната доставка. Предизвикателствата, които този въпрос поставя пред успешния резултат на Конференцията за преглед на ДНЯО през 2020 г., изискват организирането на отделна среща в този регион.
            2.2.3.   Формат
            Регионалните срещи ще бъдат под формата на интерактивни консултации. На всяка регионална среща ще бъде дадена възможност на кандидата за председател да представи актуалното състояние на цикъла на преглед. След това председателстващият ще отправя редица въпроси към държавите, за укрепване на интерактивна среда на въпроси и отговори.
            В заседанията ще бъдат включени и експертни групи от регионални и тематични експерти, включително експерти от съответните международни организации, като Международната агенция за атомна енергия (МААЕ) и Организацията на Договора за пълна забрана на ядрените опити (ОДПЗЯО), както и експерти от Института на ООН за изследване на разоръжаването (ЮНИДИР), за да се породят дискусии и формулират идеи.
            2.2.4.   Място
            Регионалните срещи са предназначени да подпомагат взаимодействието с правителствата от определени региони в подготовката за Конференцията за преглед на ДНЯО през 2020 г. Предлагат се следните четири регионални срещи:
            
                        Държави от региони/подрегиони:
                     
                     
                        Предложено място:
                     
                  
                        Африка
                     
                     
                        Адис Абеба
                     
                  
                        Латинска Америка/Карибите
                     
                     
                        Буенос Айрес
                     
                  
                        Азиатско-тихоокеански регион
                     
                     
                        Джакарта
                     
                  
                        Близък изток
                     
                     
                        Аман
                     
                  2.2.5.   График
            Четирите регионални срещи ще се проведат в рамките на дванадесет месеца между март 2019 г. и март 2020 г. Точният график и последователността (т.е. редът на обхванатите региони) на регионалните срещи ще се определят от изпълнителната агенция след консултации с кандидата за председател на Конференцията за преглед на ДНЯО през 2020 г. и Съюза, като се взема предвид графикът на ООН за разоръжаване. Всяка регионална среща ще продължава до два дни. Кандидатът за председател на Конференцията за преглед на ДНЯО през 2020 г. ще председателства четирите регионални срещи.
            2.2.6.   Отговорности на изпълнителната агенция:
            Подготовка по същество:
            В консултация с председателите на трите сесии на Подготвителния комитет и под ръководството на кандидата за председател на Конференцията за преглед на ДНЯО през 2020 г. СВР ООН ще разработи съдържанието на регионалните срещи и ще определи програмата и лекторите/експертите.
            Логистика и подкрепа за срещите:
            СВР ООН заедно с регионалните държави домакини ще осъществява логистичната организация (резервиране на зали, организиране на кетъринг, аудио-визуално оборудване, пътнически услуги за участниците и експертите и т.н.) за регионалните срещи.
            2.3.   Съпътстващи прояви
            Две съпътстващи прояви ще се проведат съответно по време на седемдесет и четвъртата сесия на Първия комитет на Общото събрание на ООН (октомври 2019 г.) и на Конференцията за преглед на ДНЯО през 2020 г. Съпътстващата проява, която ще се проведе през октомври 2019 г., ще даде възможност на председателите на трите сесии на Подготвителния комитет и на кандидата за председател да обсъдят подготовката за Конференцията за преразглеждане на ДНЯО през 2020 г. Съпътстващата проява, която ще се проведе по време на Конференцията за преглед на ДНЯО през 2020 г., ще предостави възможност за споделяне на резултатите от тематичните семинари и регионалните срещи и техния принос за подготовката на конференцията.
            2.3.1.   Отговорности на изпълнителната агенция
            Подготовка по същество:
            В консултация с председателите на трите сесии на Подготвителния комитет и на кандидата за председател на Конференцията за преглед на ДНЯО през 2020 г. СВР ООН ще разработи концептуалната бележка за съпътстващите прояви и ще определи програмата и лекторите/експертите.
            Логистика и подкрепа за срещата:
            СВР ООН ще осъществи логистичната организация (резервиране на зали, организиране на кетъринг, аудио-визуално оборудване, пътнически услуги за участниците и експертите и т.н.) за съпътстващите прояви.
            3.   ДОКЛАДВАНЕ И ОЦЕНКА
            СВР ООН ще представи на върховния представител и на Комисията окончателен финансов и описателен доклад, съдържащ, наред с другото, извлечените поуки, както и кратки доклади след всяка среща, съсредоточени върху най-важните изводи.
            4.   ПРОДЪЛЖИТЕЛНОСТ
            Продължителността на изпълнението на проекта е 18 месеца.
            5.   ВИДИМОСТ НА ЕС
            СВР ООН взема всички необходими мерки за огласяването на факта, че този проект е финансиран от Съюза. Подкрепата от страна на Съюза ще бъде подчертана в публични и закрити презентации и брифинги на кандидата за председател. На подкрепата ще бъде отдадено признание и в покани и други документи, които се разпространяват сред участниците в различните прояви. СВР ООН ще гарантира, че Съюзът ще бъде представен във всички прояви, подкрепени по линия на настоящото решение.
            6.   ИЗПЪЛНИТЕЛНА АГЕНЦИЯ
            Изпълнението на този проект ще бъде възложено на Службата на ООН по въпросите на разоръжаването. Изпълнението на този проект ще бъде в съответствие със споразумението за финансиране, което ще бъде сключено между Европейската комисия и СВР ООН.